তথ্যবিবরণী    নম্বর: ২২৪৫

**কোনো অপশক্তি নির্বাচন প্রক্রিয়াকে বাধাগ্রস্ত করতে পারবে না**

**-- আবুল হাসানাত আবদুল্লাহ্**

বরিশাল, ২০ পৌষ (৪ জানুয়ারি) :

পার্বত্য চট্টগ্রাম শান্তি চুক্তি বাস্তবায়ন ও পরিবীক্ষণ কমিটির আহ্বায়ক (মন্ত্রী পদমর্যাদা) আবুল হাসানাত আবদুল্লাহ্ বলেছেন, কোনো অপশক্তি গণতান্ত্রিক শাসনব্যবস্থার নিয়ামক শক্তি নির্বাচন প্রক্রিয়াকে বাধাগ্রস্ত করতে পারবে না । ৭ জানুয়ারি জনগণ তাদের কাঙ্ক্ষিত ভোটাধিকার প্রয়োগের মাধ্যমে স্বাধীনতার পরাজিত শত্রুদের সমুচিত জবাব দেবে। আগুন সন্ত্রাসী ও মুক্তিযুদ্ধের পরাজিত শত্রুরা আসন্ন জাতীয় সংসদ নির্বাচন বাধাগ্রস্ত করতে দেশে- বিদেশে অপতৎপরতা চালাচ্ছে।

আবুল হাসানাত আবদুল্লাহ্ আজ বরিশাল জেলার আগৈলঝাড়া উপজেলার রামানন্দের হাট এলাকায় গণসংযোগকালে এসব কথা বলেন। এ সময়‌‌ অন্যান্যের মধ্যে জেলা ও উপজেলা আওয়ামী লীগের নেতৃবৃন্দ উপস্থিত ছিলেন।

আবুল হাসানাত আবদুল্লাহ্ বর্তমান প্রধানমন্ত্রী শেখ হাসিনার নেতৃত্বে দেশে অর্জিত গণতন্ত্র, উন্নয়ন ও অগ্রগতির ধারাকে এগিয়ে নিতে স্বাধীনতার প্রতীক নৌকা মার্কায় ভোটদানের জন্য এলাকাবাসীর প্রতি উদাত্ত আহ্বান জানান। তিনি নতুন প্রজন্মের ভোটারদের কাছে মহান মুক্তিযুদ্ধের প্রকৃত ইতিহাস, ঐতিহ্য ও গৌরবগাঁথার কথা তুলে ধরে তাদের সমর্থন প্রত্যাশা করেন।

তিনি বলেন, প্রধানমন্ত্রী শেখ হাসিনার দক্ষ, সাহসী ও সময়োপযোগী নেতৃত্বের বিরুদ্ধে দেশ বিরোধী অপশক্তি প্রতিনিয়ত ষড়যন্ত্র করছে। এদের মোকাবিলা করতে দল মত নির্বিশেষে সকলকে ঐক্যবদ্ধ হওয়ার আহ্বান জানান। তিনি বলেন, গণতন্ত্রের পরাজিত শক্তি দেশের উন্নয়ন, শান্তি-শৃঙ্খলা, নিরাপত্তা ও প্রগতির ধারার বিরুদ্ধে এক বড় ধরনের অন্তরায়। নৌকা মার্কাকে ভোট দিয়ে জয়ী করে চক্রান্তকারীদের সামাজিক ও রাজনৈতিকভাবে বয়কট করতে হবে।

আবুল হাসানাত আবদুল্লাহ্ বলেন, প্রধানমন্ত্রী শেখ হাসিনার সরকার স্মার্ট ও উন্নত-সমৃদ্ধ বাংলাদেশ গড়ার কর্মসূচি বাস্তবায়ন করছে। তিনি বলেন, বরিশাল জেলার প্রতিটি উপজেলায় শিক্ষা, স্বাস্থ্য, যোগাযোগ ও অবকাঠামো খাতে রেকর্ড পরিমাণ উন্নয়ন কাজ সফলভাবে সমাপ্ত হয়েছে। তিনি বলেন, এসব কর্মসূচির সুফল সাধারণ মানুষের দোরগোড়ায় পৌঁছে দিতে হবে।

আবুল হাসানাত আবদুল্লাহ্ আগৈলঝাড়া ও গৌরনদী উপজেলার সাধারণ মানুষের সার্বিক কল্যাণে সদানিবেদিত থাকার প্রত্যয় ব্যক্ত করেন।

#

আহসান/সায়েম/সঞ্জীব/সেলিম/২০২৪/২০৪৫ ঘণ্টা

তথ্যবিবরণী নম্বর : ২২৪৪

টেলিভিশন চ্যানেলে স্ক্রল আকারে প্রচারের জন্য

**সকল ইলেকট্রনিক মিডিয়া**

ঢাকা, ২০ পৌষ (৪ জানুয়ারি) :

সরকারি-বেসরকারি টিভি চ্যানেলসহ অন্যান্য ইলেকট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

মূলবার্তা :

‘‘ভোটের আপডেট জানতে ‘স্মার্ট ইলেকশন ম্যানেজমেন্ট বিডি’ (Smart Election Management BD) অ্যাপ চালু হয়েছে- প্রধান নির্বাচন কমিশনার’’।

#

ফয়সল/সায়েম/সঞ্জীব/রফিকুল/আব্বাস/২০২৪/২০১৩ ঘণ্টা

তথ্যবিবরণী নম্বর : ২২৪৩

**জনগণকে নির্বাচন নিয়ে সঠিক তথ্য ও স্বচ্ছ ধারণা দেয়াই নির্বাচন কমিশনের প্রধান কাজ --- প্রধান নির্বাচন কমিশনার**

ঢাকা, ২০ পৌষ (৪ জানুয়ারি) :

প্রধান নির্বাচন কমিশনার কাজী হাবিবুল আউয়াল বলেছেন, ভোটের সর্বশেষ পরিস্থিতির আপডেট জানার জন্য ‘স্মার্ট ইলেকশন ম্যানেজমেন্ট বিডি’ অ্যাপ চালু করা হয়েছে। এর মাধ্যমে ভোটের সর্বশেষ পরিস্থিতির সঠিক তথ্য সম্পর্কে জনগণ যে কোনো জায়গা থেকে সহজে জানতে পারবে।

প্রধান নির্বাচন কমিশনার আজ রাজধানীর প্যান প্যাসিফিক সোনারগাঁও হোটেলে দ্বাদশ জাতীয় সংসদ নির্বাচন ২০২৪ উপলক্ষ্যে তথ্য অধিদফতর স্থাপিত মিডিয়া সেন্টার উদ্বোধনকালে প্রধান অতিথির বক্তব্যে এসব কথা বলেন।

কাজী হাবিবুল আউয়াল বলেন, জনগণের কাছে নির্বাচন নিয়ে যেন বিশ্বাসযোগ্যতা তৈরি হয় ও আস্থার ঘাটতি না ঘটে সেজন্য নির্বাচন কমিশন এ অ্যাপ প্রণয়ন করেছে। এ অ্যাপের মাধ্যমে নির্বাচনের দিন দু’ঘণ্টা পর পর ভোটের সঠিক তথ্য সম্পর্কে জনগণ জানতে পারবে। জনগণকে নির্বাচন সম্পর্কে সঠিক তথ্য ও স্বচ্ছ ধারণা দেয়াই নির্বাচন কমিশনের প্রধান কাজ।

প্রধান নির্বাচন কমিশনার বলেন, আগামী জাতীয় সংসদ নির্বাচন অবাধ, সুষ্ঠু ও নিরপেক্ষভাবে অনুষ্ঠান এবং ভোটারগণ যাতে ভোটকেন্দ্রে অবাধে যাতায়াত করতে পারে সেজন্য মাঠ পর্যায়ে পুলিশ, RAB, আনসার-ভিডিপি, আর্মি, নেভি, কোস্টগার্ডসহ সবমিলিয়ে ৮ লাখ আইনশৃঙ্খলা বাহিনী মোতায়েন করা হয়েছে। নির্বাচনের দিন ভোট গ্রহণের কাজে ৮ লাখ কর্মকর্তা-কর্মচারী নিয়োজিত থাকবে। এছাড়া এক লাখ কর্মকর্তা-কর্মচারী স্ট্যান্ডবাই থাকবে। ৩ হাজার ম্যাজিস্ট্রেট ও বিচারক মাঠে থাকছে।

নির্বাচন কমিশন ভোটারদেরকে ভোটকেন্দ্রে যাওয়ার জন্য কোনো চাপ প্রয়োগ করছে না এ মন্তব্য করে প্রধান নির্বাচন কমিশনার আরো বলেন, ভোট নাগরিক অধিকার ও ভোট প্রয়োগ নাগরিকের দায়িত্ব ও কর্তব্য। এ বিষয়গুলো নিয়ে বিভিন্ন গণমাধ্যম ভোটারদের স্মরণ করে দিয়ে সচেতন করে তুলছে।

তথ্য অধিদফতর (পিআইডি) স্থাপিত মিডিয়া সেন্টার সম্পর্কে কাজী হাবিবুল আউয়াল বলেন, দেশি-বিদেশি সাংবাদিকগণ এখান থেকে লজিস্টিক সাপোর্ট, নির্বাচন সংক্রান্ত যেকোনো তথ্য ও সহায়তা পাবেন। এই মিডিয়া সেন্টার আগামী ৮ জানুয়ারি পর্যন্ত সার্বক্ষণিক খোলা থাকবে।

অনুষ্ঠানে নির্বাচন কমিশনার ব্রিগেডিয়ার জেনারেল (অব.) মোঃ আহসান হাবীব খান, বেগম রাশেদা সুলতানা, মোঃ আলমগীর ও মোঃ আনিছুর রহমান এবং পররাষ্ট্র মন্ত্রণালয়ের সিনিয়র সচিব মাসুদ বিন মোমেন, তথ্য ও সম্প্রচার মন্ত্রণালয়ের সিনিয়র সচিব মোঃ হুমায়ুন কবীর খোন্দকার, নির্বাচন কমিশন সচিব মোঃ জাহাংগীর আলম ও প্রধান তথ্য অফিসার মোঃ শাহেনুর মিয়া উপস্থিত ছিলেন।

এদিকে নির্বাচন কমিশন এক প্রেস রিলিজের মাধ্যমে জানিয়েছে, Smart Election Management BD-- অ্যাপের সাহায্যে একজন ভোটার তার এনআইডি এবং জন্ম তারিখ ইনপুট প্রদান করে নিজ ভোটকেন্দ্রের অবস্থান, ছবি, ম্যাপ, দূরত্ব সম্পর্কে জানতে পারবেন। এছাড়া, নির্বাচনি বিভিন্ন তথ্যের পাশাপাশি নিবন্ধিত রাজনৈতিক দলসমূহের তথ্য, প্রার্থীগণের তথ্য এবং নির্বাচনি ফলাফল অবহিত হওয়া যাবে অ্যাপটির মাধ্যমে। এ App-এর মাধ্যমে নাগরিকগণ নির্বাচনের দিন প্রতি ২ ঘণ্টা অন্তর Periodical Polling Progress পর্যবেক্ষণ করতে পারবেন।

স্মার্ট মোবাইল ফোনে ডাউনলোড এবং ইন্সটল করার জন্য ÔSmart Election Management BDÕ- অ্যাপটি Google play store (android ডিভাইসের জন্য) এবং App store (i-phone এর জন্য)- এ পাওয়া যাচ্ছে।

#

ফয়সল/সায়েম/সঞ্জীব/রফিকুল/জয়নুল/২০২৪/২০১০ ঘণ্টা

তথ্যবিবরণী                                                                                                নম্বর : ২২৪২

**Smart Election Management BD- অ্যাপের মাধ্যমে**

**ভোটাররা জানতে পারবে বিভিন্ন তথ্য**

ঢাকা, ২০ পৌষ (৪ জানুয়ারি) :

Smart Election Management BD- অ্যাপের সাহায্যে একজন ভোটার তার এনআইডি এবং জন্ম তারিখ ইনপুট প্রদান করে নিজ ভোটকেন্দ্রের অবস্থান, ছবি, ম্যাপ ও দূরত্ব সম্পর্কে জানতে পারবেন। এছাড়া, নির্বাচনি বিভিন্ন তথ্যের পাশাপাশি নিবন্ধিত রাজনৈতিক দলসমূহের তথ্য, প্রার্থীগণের তথ্য এবং নির্বাচনি ফলাফল অবহিত হওয়া যাবে আলোচ্য অ্যাপটির মাধ্যমে। উক্ত Apps-এ নাগরিকগণ নির্বাচনের দিন প্রতি ২ ঘণ্টা অন্তর Periodical Polling Progress পর্যবেক্ষণ করবেন।

স্মার্ট মোবাইল ফোনে ডাউনলোড এবং ইন্সটল করার জন্য ‘Smart Election Management BD’- অ্যাপটি Google play store (android ডিভাইসের জন্য) এবং App store (i-phone এর জন্য)-এ পাওয়া যাচ্ছে। যারা পূর্ব থেকে অ্যাপটি ডাউনলোড করে ইন্সটল করেছেন তাদেরকে (Google play store / App store হতে) আপডেট করে নিতে অনুরোধ করা যাচ্ছে।

#

শরিফুল/সায়েম/রফিকুল/শামীম/২০২৪/১৮২০ঘণ্টা

তথ্যবিবরণী                                                                                            নম্বর : ২২৪১

**গণতন্ত্র বাংলাদেশের মানুষও বুঝে**

**- আইনমন্ত্রী**

ঢাকা, ২০ পৌষ (৪ জানুয়ারি) :

আইন, বিচার ও সংসদ বিষয়ক মন্ত্রী আনিসুল হক বলেছেন, বীর মুক্তিযোদ্ধাদের ভাতা আগে দুই হাজার টাকা ছিল। প্রধানমন্ত্রী শেখ হাসিনা সেটা ২০ হাজার টাকা করে দিয়েছেন। আমরা প্রতিদান দিতে জানি। অন্য সরকার আসে খাইতে আর আওয়ামী লীগ সরকার আসে দিতে।

আজ আখাউড়া দক্ষিণ ইউনিয়নের হিরাপুর সরকারি প্রাথমিক বিদ্যালয় সংলগ্ন মাঠে এক জনসভায় প্রধান অতিথির বক্তব্যে মন্ত্রী এসব কথা বলেন।

আইনমন্ত্রী বলেন, বিএনপি উছিলা খুঁজে নির্বাচন কিভাবে না করা যায়। তারা প্রথমে ২০১৪ সালে অবরোধ দিয়েছে। বিনা দোষে নিরীহ সাধারণ মানুষকে বাসে পুড়িয়ে হত্যা করেছে। ২০১৮ সালে মনোনয়ন বাণিজ্য করেছে। ২০২৩ সালে আবারও এই অবরোধ দিয়েছে। এই নির্বাচন না করার জন্যই ট্রেনের বগিতে আগুন দিয়ে নিষ্পাপ মায়ের কোলে শিশুকে হত্যা করেছে।

তিনি বলেন, এমন রাজনৈতিক দলের কাছে বাংলাদেশের জনগণ নিরাপদ নয়। বাংলাদেশের বর্তমান ভবিষ্যৎ নিরাপদ নয়, সেটাই প্রমাণ করার সময় এসেছে। ৭ জানুয়ারির নির্বাচনে বাংলাদেশের মানুষ সারা বিশ্বকে দেখাবে যে, গণতন্ত্র বাংলাদেশের মানুষও বুঝে। তারা তাদের ভোটাধিকার প্রয়োগ করতেও জানে।

দক্ষিণ ইউনিয়ন আওয়ামী লীগ নির্বাচন পরিচালনা কমিটির চেয়ারম্যান মোহাম্মদ মজনু মিয়ার সভাপতিত্বে সভায় বক্তব্য রাখেন উপজেলা আওয়ামী লীগের সাধারণ সম্পাদক পৌর মেয়র তাকজিল খলিফা কাজলসহ আওয়ামী লীগের স্থানীয় নেতৃবৃন্দ।

#

রেজাউল/সায়েম/রফিকুল/শামীম/২০২৪/১৮১০ঘণ্টা

তথ্যবিবরণী                                                                                                নম্বর : ২২৪০

**জনগণের কাছ থেকে প্রত্যাখ্যাত বিএনপি এখন বিদেশি এজেন্ট নিয়োগ করেছে**

**- তথ্য ও সম্প্রচার মন্ত্রী**

ঢাকা, ২০ পৌষ (৪ জানুয়ারি) :

তথ্য ও সম্প্রচারমন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘বিএনপির নির্বাচন প্রতিহত করার ঘোষণা জনগণ প্রত্যাখ্যান করেছে। পিছু হটে তারা এখন মুখে নির্বাচন বর্জনের কথা বলছে আর ডেভিড বার্গম্যানসহ কিছু ইহুদি এজেন্ট নিয়োগ করেছে।’

আজ সচিবালয়ে মন্ত্রণালয়ের সভাকক্ষে সাংবাদিকদের সাথে মতবিনিময়কালে এক প্রশ্নের জবাবে মন্ত্রী এসব কথা বলেন।

মন্ত্রী বলেন, ‘বিএনপির নির্বাচনবিরোধী প্রচারণা এবং নির্বাচন প্রতিহত করার ঘোষণা কার্যত জনগণ প্রত্যাখ্যান করেছে। সেই প্রেক্ষিতেই তারা এতোদিন নির্বাচন প্রতিহত করার কথা বলে এসেছিলো কিন্তু এখন সেখান থেকে সরে এসে নির্বাচন পরিহার বা বর্জন করার কথা বলছে। অর্থাৎ জনগণ যেভাবে নির্বাচনে সাড়া দিয়েছে সে জন্য বিএনপি পিছু হটেছে। সেই সাথে তারা এখন লবিস্ট নিয়োগ করে বিদেশে বিভিন্ন পত্রপত্রিকায় নিবন্ধ লেখাচ্ছে, ডেভিড বার্গম্যানসহ কিছু ইহুদি এজেন্ট তারা নিয়োগ করেছে এবং আন্তর্জাতিক গণমাধ্যমে দেশবিরোধী রিপোর্ট করানোর চেষ্টা চালাচ্ছে।’

তবে এতে কোনো লাভ হয়নি উল্লেখ করে হাছান মাহ্‌মুদ বলেন, ‘বেগম খালেদা জিয়া নিজের নামে নিবন্ধ লেখেছিলেন দেশের বিরুদ্ধে। এটি নতুন কোনো কিছু নয়। বিএনপি সবই পারে। কংগ্রেসম্যানদের সই জাল করে নিবন্ধ দিয়েছিলো। মার্কিন প্রেসিডেন্ট বাইডেনের ভুয়া উপদেষ্টা দেশে নিয়ে এসেছিলো যিনি এখন জেলখানায় আছেন। আবার ভারতের স্বরাষ্ট্রমন্ত্রী অমিত শাহ’র সাথে কথা হয়েছে, অমিত শাহ ফোন করেছেন বলে ভুয়া প্রচারও করেছিলো বিএনপি। এভাবে শুধু জনগণ কর্তৃক প্রত্যাখ্যান একটি দলই নয়, বিএনপি একটি জালিয়াত দলে রূপান্তরিত হয়েছে।’

এ সময় ব্রাসেলসভিত্তিক সংস্থা ‘ইন্টারন্যাশনাল ক্রাইসিস গ্রুপে’র সাম্প্রতিক প্রতিবেদনে বাংলাদেশের রাজনীতি নিয়ে দেওয়া মন্তব্যের বিষয়ে প্রশ্ন করলে সম্প্রচারমন্ত্রী বলেন, ‘ব্রাসেলসে বসে রিপোর্ট লেখা খুব সহজ এবং তারা রিপোর্টটা নিশ্চয়ই আরো ২০-২৫ দিন বা ১ মাস আগে লিখেছিলো। তারা যদি দেশে এসে গ্রামে-গঞ্জে ঘুরে যেতো, গত ২০ দিনে দেশ যে ব্যাপকভাবে নির্বাচনমুখী, কি পরিমাণ উৎসাহ উদ্দীপনা -এটি যদি দেখতে পেতো, তাহলে রিপোর্টটা সংশোধন করে নিতো। আশা করি তারা রিপোর্টটা পরে সংশোধন করে নেবে।’

বামজোট নির্বাচন বর্জনের কর্মসূচি দেবে এমন বিষয়ে প্রশ্নের জবাবে তথ্যমন্ত্রী বলেন, ‘বাম ভাইদের আমি খুব সম্মান করি। কারণ বাম ভাইয়েরা আমাদের মুক্তিযুদ্ধের পক্ষের শক্তি, প্রগতিশীল শক্তি। আমার মধ্যেও কিছু বাম চিন্তা-ভাবনা আছে। সমাজতন্ত্র আমাদের দলেরও অন্যতম মূল স্তম্ভ। এ জন্য বাম ভাইদের অনেক বিষয়কে আমি সমর্থনও করি। কিন্তু দুঃখজনক হলেও সত্য, বাম ভাইদের কোনো ভোট নাই। উনারা ভোটে কোনো মানুষের সমর্থন পায় না। ঢাকা শহরে তো কেউ কেউ মেয়র নির্বাচনে অংশগ্রহণ করেছিলো, প্রায় ৩৭ লক্ষ ভোটারের এই ঢাকা শহরে তাদের পক্ষে ভোটের সংখ্যা হাজার বা দু’হাজারের অংক পার হয়নি। উনাদের ভোট নাই বলে উনারা ভোট বর্জন করুক আর না করুক এতে নির্বাচনে কোনো প্রভাব নাই।’

দেশে একটি সুষ্ঠু, সুন্দর উৎসবমুখর পরিবেশে নির্বাচন অনুষ্ঠিত হতে যাচ্ছে এবং এই নির্বাচনকে আন্তর্জাতিক সম্প্রদায়ও ব্যাপকভাবে গ্রহণ করেছে বর্ণনা করে হাছান বলেন, ‘ইউরোপীয় ইউনিয়ন, মার্কিন যুক্তরাষ্ট্র, সার্কভুক্ত দেশগুলো, ওআইসি আরো অন্যান্য দেশ ও জোট দেশে নির্বাচনি পর্যবেক্ষক ইতিমধ্যেই পাঠিয়েছে এবং ২০০৮ সালে ও অন্যান্য সময় যেভাবে নির্বাচনি পর্যবেক্ষকরা এসেছিলো, একইভাবেই পর্যবেক্ষকরা বিদেশ থেকে এসেছে, দেশি পর্যবেক্ষকরাও ব্যাপকভাবে নির্বাচন কমিশনের অনুমতি প্রার্থনা করেছে, অনেকেই অনুমতি পেয়েছেন। এই নির্বাচনকে নিয়ে সমগ্র পৃথিবীর বিভিন্ন দেশের যে আগ্রহ, এতেই প্রমাণিত হয় এ নির্বাচনকে আন্তর্জাতিক মহল ব্যাপকভাবে গ্রহণ করেছে।’

‘সুতরাং বিএনপির এই নির্বাচনবিরোধী প্রচারণা এবং তাদের নেতাদের এই বক্তব্য আসলে অন্তঃসারশূন্য এবং জনগণের কাছে এগুলোর কোনো আবেদন নাই’ বলেন মন্ত্রী। তিনি বলেন, ‘নির্বাচনে কোন দল অংশগ্রহণ করলো সেটি মুখ্য বিষয় নয়, জনগণ ব্যাপকভাবে অংশগ্রহণ করছে কি না সেটিই মুখ্য বিষয়। ১৯৭০ সালেও নির্বাচনেও অনেক নামকরা দল, অনেক নামকরা নেতা অংশগ্রহণ করে নাই কিন্তু জনগণ ব্যাপকভাবে অংশগ্রহণ করেছিলো এবং সেটি আন্তর্জাতিকভাবে অত্যন্ত গ্রহণযোগ্য নির্বাচন ছিলো। তাই এখনও কোনো বিশেষ দল অংশগ্রহণ করা না করা ওপর নির্বাচন নির্ভর করে না। জনগণ ব্যাপকভাবে এ নির্বাচনে অংশগ্রহণ করতে যাচ্ছে।’

#

আকরাম/সায়েম/রফিকুল/শামীম/২০২৪/১৭১০ঘণ্টা

তথ্যবিবরণী                                                                                                নম্বর : ২২৩৯

**কোভিড-১৯** **সংক্রান্ত** **সর্বশেষ** **প্রতিবেদন**

ঢাকা, ২০ পৌষ (৪ জানুয়ারি) :

স্বাস্থ্য অধিদপ্তরের তথ্যানুযায়ী বুধবার সকাল ৮টা থেকে আজ বৃহস্পতিবার সকাল ৮টা পর্যন্ত ২৪ ঘণ্টায় দেশে ২১ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৪ দশমিক ৫৩ শতাংশ। এ সময় ৪৬৪ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৭৭ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৩ হাজার ৯৫১ জন।

#

আদনান/সায়েম/রফিকুল/শামীম/২০২৪/১৭২০ঘণ্টা

তথ্যবিবরণী নম্বর: ২২৩৮

**ডিজিটাল আর্কাইভস ও গ্রন্থাগার প্রতিষ্ঠায় ২৯৬ কোটি টাকার প্রকল্প গ্রহণ**

ঢাকা, ২০ পৌষ, ০৪ জানুয়ারি:

ডিজিটাল আর্কাইভস ও গ্রন্থাগার প্রতিষ্ঠায় ‘জাতীয় আর্কাইভস ও জাতীয় গ্রন্থাগার ডিজিটাইজেশন, অনলাইন সেবা সম্প্রসারণ এবং আধুনিকায়ন’ শীর্ষক ২৯৬ কোটি ৩৫ লাখ ৩১ হাজার টাকার একটি প্রকল্প গ্রহণ করেছে সরকার।

সংস্কৃতি বিষয়ক মন্ত্রণালয়ের আওতাধীন আর্কাইভস ও গ্রন্থাগার অধিদপ্তর প্রকল্পটি বাস্তবায়ন করছে এবং নির্বাহক এজেন্সি হিসেবে কাজ করছে বাংলাদেশ সেনাবাহিনী। প্রকল্পটির বাস্তবায়নকাল জুলাই, ২০২৩ থেকে জুন, ২০২৭ পর্যন্ত।

প্রায় ৯ কোটি আর্কাইভাল ও গ্রন্থাগার সামগ্রীতে আধুনিক যন্ত্রপাতি ব্যবহার করে ডিজিটাল ব্যবস্থায় রূপান্তর ও সংরক্ষণ করা প্রকল্পের মূল উদ্দেশ্য। এছাড়া, জাতীয় আর্কাইভস ও জাতীয় গ্রন্থাগারের ডিজিটাল ডাটার নিরাপত্তা নিশ্চিতকরণ এবং অনলাইন সেবা সম্প্রসারণ করাসহ এবং রেকর্ড সংশ্লিষ্ট সরকারি অফিসের কর্মকর্তা ও কর্মচারীদের সক্ষমতা বৃদ্ধি করাও প্রকল্পের উদ্দেশ্য।

#

ফয়সল/জামান/ফাতেমা/রবি/আলী/মাসুম/২০২৪/১১৫০ ঘণ্টা

তথ্যবিবরণী নম্বর: ২২৩৭

**রাউজানে নির্বাচনি প্রচারণায় ব্যস্ত সময় পার করছে প্রার্থীরা**

রাউজান (চট্টগ্রাম), ২০ পৌষ, ০৪ জানুয়ারি:

আসন্ন দ্বাদশ জাতীয় সংসদ নির্বাচনকে সামনে রেখে চট্টগ্রাম-৬ (রাউজান) আসনে বিভিন্ন দলের প্রার্থীরা প্রচার-প্রচারণায় ব্যস্ত সময় পার করছে। জমজমাট প্রচারণায় নির্বাচনি এলাকা ভোট উৎসবে মেতে উঠেছে। বিভিন্ন দলের মনোনীত প্রার্থীদের পোস্টার, ব্যানার ও পথসভায় নির্বাচনি মাঠ সরগরম।

প্রার্থীদের মধ্যে নৌকা প্রতীকে বাংলাদেশ আওয়ামী লীগের প্রার্থী এবিএম ফজলে করিম চৌধুরী, লাঙ্গল প্রতীকে জাতীয় পার্টির প্রার্থী মোঃ শফিউল আলম, সোনালী আঁশ প্রতীকে তৃণমূল বিএনপির প্রার্থী মোঃ ইয়াহিয়া জিয়া চৌধুরী, চেয়ার প্রতীকে ইসলামী ফ্রন্ট বাংলাদেশের প্রার্থী স ম জাফরউল্লাহ এবং ট্রাক প্রতীকে স্বতন্ত্র প্রার্থী শফিউল আজম প্রতিদ্বন্দ্বিতা করছেন।

এ আসনে মোট ভোটার সংখ্যা ৩ লাখ ১৬ হাজার ৯২০ জন। এর মধ্যে পুরুষ ১ লাখ ৬৬ হাজার ২১৮ জন ও নারী ভোটার ১ লাখ ৫০ হাজার ৭০৩ জন।

#

প্রান্ত/জামান/ফাতেমা/রবি/আলী/মাসুম/২০২৪/৯৫০ ঘণ্টা

তথ্যবিবরণী নম্বর : ২২৩৬

**বোয়ালখালী-চান্দগাঁও আসনে চলছে নির্বাচনি উৎসব**

বোয়ালখালী (চট্টগ্রাম), ২০ পৌষ (৪ জানুয়ারি):

দ্বাদশ জাতীয় সংসদ নির্বাচনের দিন ঘনিয়ে আসায় চট্টগ্রাম-৮ (বোয়ালখালী-চান্দগাঁও) আসনের প্রার্থীরা নির্বাচনি আচরণবিধি মেনে প্রতিদিন দুপুর ২ টা থেকে মধ্যরাত পর্যন্ত প্রচার-প্রচারণা চালাচ্ছেন। পোস্টারে ছেয়ে গেছে নির্বাচনি এলাকা। সকল দলের মনোনীত প্রার্থী ও সমর্থকদের জনসংযোগ ও সমাবেশের ফলে নির্বাচনের আমেজ জমে উঠেছে।

বোয়ালখালী উপজেলা এবং চট্টগ্রাম সিটি কর্পোরেশনের ৩, ৪, ৫, ৬ ও ৭ নং ওয়ার্ড নিয়ে চট্টগ্রাম-৮ আসনে মোট ভোটার ৫ লাখ ১৫ হাজার ৬৪১ জন। এর মধ্যে ২ লাখ ৬২ হাজার ৭৭৬ জন পুরুষ ও ২ লাখ ৫২ হাজার ৮৬৪ জন নারী এবং ১ জন তৃতীয় লিঙ্গের ভোটার।

এ আসনে বিভিন্ন দলের মনোনীত মোট ১০ জন প্রার্থী প্রতিদ্বন্দ্বিতা করছেন।

#

সুব্রত/জামান/আলী/আসমা/২০২৪/১০২০ ঘণ্টা